Broj: 711-I-943-M-237/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Josipa Rajkovića, vršitelja dužnosti ravnatelja Doma zdravlja Bjelovarsko-bilogorske županije,** za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

**Sukladno članku 17. stavku 2. ZSSI/21-a, obveznik Josip Rajković, vršitelj dužnosti ravnatelja Doma zdravlja Bjelovarsko-bilogorske županije, može za vrijeme profesionalnog obnašanja navedene dužnosti temeljem ugovora o djelu povremeno obavljati poslove arbitražnog suca u „ad hoc arbitraži“ te je dužan prihode ostvarene od obavljanja navedenog posla navesti u imovinskoj kartici.**

Obrazloženje

Zahtjev za davanjem mišljenja Povjerenstva podnio je Josip Rajković, vršitelj dužnostiravnatelja Doma zdravlja Bjelovarsko-bilogorske županije. U knjigama ulazne pošte Povjerenstva zahtjev je zaprimljen 26. travnja 2022. pod poslovnim brojem 711-U-4427-M-237/22-01-3, povodom kojeg se vodi predmet broj M-237/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Josip Rajković povodom obnašanja dužnosti ravnatelja Doma zdravlja Bjelovarsko-bilogorske županije, kojem je osnivač Bjelovarsko-bilogorska županija, obveznik ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznik traži mišljenje Povjerenstva može li u slobodno vrijeme putem ugovora o djelu kao fizička osoba obavljati posao arbitražnog suca u ad hoc arbitraži, a ne na ustanovi koja vrši uslugu arbitražnog te napominje da se radi o suđenju između dvije fizičke ili pravne osobe temeljem ugovora o arbitraži, sukladno važećem Zakonu o arbitraži.

Člankom 17. stavkom 2. ZSSI/21-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI/21-a propisano je da su obveznici dužni prijaviti Povjerenstvu primitke iz toga članka Zakona.

Obveznik Josip Rajković, može za vrijeme profesionalnog obnašanja dužnosti vršitelja dužnostiravnatelja Doma zdravlja Bjelovarsko-bilogorske županije temeljem ugovora o djelu obavljati poslove arbitražnog suca u ad hoc arbitraži, jer se radi o povremenom obavljanju drugih poslova koje obveznici mogu obavljati bez prethodnog odobrenja Povjerenstva.

Prihode ostvarene od obavljanja navedenog posla arbitražnog suca obveznik je dužan navesti u imovinskoj kartici.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku, putem mail adrese
2. Objava na internetskoj stranici Povjerenstva
3. Pismohrana